Tapauksessa on absurdeja piirteitä. Kiistan kohteena olevassa kolumnissa Muraja kirjoittaa, miten huonosti tukijärjestelmä tunnistaa osittain töitä tekevät ihmiset.

Perustulokokeiluun osallistunut helsinkiläinen toimittaja ja kirjailija Tuomas Muraja on joutunut erikoisen tilanteen eteen. Muraja kirjoitti tilauksesta Kelan omaan Sosiaalivakuutus-lehteen kolumnin perustulosta.

Koska hänelle maksettiin kolumnista palkkio, hän on pudonnut Kelan etuisuuksien ulkopuolelle. Nyt Kela pitää tekstistä palkkion saanutta Murajaa yrittäjänä.

– Odotan TE-palveluilta toista kuukautta uutta työvoimapoliittista lausuntoa, jonka jälkeen Kela miettii kuukauden, olenko oikeutettu tukiin, koska sain kirjoituspalkkion eli 400 euroa maaliskuussa, Muraja kirjoittaa Facebook-päivityksessään.

Perustulon saaja Muraja ei saa työttömyystukea, josta voisi leikata aktiivimalliosuuden.

Kiistakapulaksi joutuneessa kolumnissaan Muraja kirjoittaa, että työttömyysturvajärjestelmä tunnistaa huonosti itsensä työllistävät ihmiset. Perustulo vapauttaisi näiden energiaa byrokratian kanssa taistelusta olennaiseen, estäisi putoamasta tyhjän päälle sekä tasapainottaisi taloutta.

– Olen milloin yrittäjä, milloin pätkätyöllistynyt, milloin apurahan saaja. On mahdollista, että en siltikään täytä kolumneillani ja lehtijutuillani työttömyysturvan aktiivimallin kriteerejä. En tee töitä tarpeeksi monta tuntia, eikä kirjojen kirjoittaminen ole oikeaa työtä vaan harrastus, Muraja kirjoitti Sosiaalivakuutus-lehdessä.

Muraja myös twiittasi aiheessaan. Kela kertoi vastauksessaan tilanteen olevan ei-toivottu, ja työttömyysetuuden käsittelijöiden tekevän parhaansa asian eteen lain puitteissa.

Murajan ongelmista kertoi ensimmäisenä MTV Uutiset.

Uutista täydennetty Kelan vastauksella Murajan twiittiin.